b'\n_START_ARTICLE_\nKoloidno srebro\n_START_PARAGRAPH_\nKoloidno srebro je koloidna raztopina srebra v koncentraciji 20-25 ppm (25 delcev srebra na milijon delcev vode). Koloidni delci srebra \xc4\x8distote 99,99\xc2\xa0% in premera 0,0001 mikrona so razpr\xc5\xa1eni v deionizirani vodi. Gre torej za teko\xc4\x8dino, v kateri so del\xc4\x8dki srebra zelo majhne velikosti, pozitivno nabiti in se med seboj odbijajo. Del\xc4\x8dki srebra tako ostanejo kljub gravitaciji v teko\xc4\x8dini enakomerno razporejeni in se ne posedejo na dno. Srebro je primer liofobnega koloida, kjer je stabilnost v glavnem posledica naboja koloidnih delcev. Tak\xc5\xa1ni koloidi so praviloma malo viskozni.\n_START_SECTION_\nDelovanje\n_START_PARAGRAPH_\nKoloidno srebro inhibira ekspresijo encimov in esencialnih beljakovin za nastanek ATP-ja.\n_START_SECTION_\nZgodovina uporabe\n_START_PARAGRAPH_\nSrebro je mo\xc4\x8dan antibiotik, ki se uporablja \xc5\xbee tiso\xc4\x8dletje. \xc5\xbde anti\xc4\x8dni Grki in Rimljani so uporabljali srebrne posode, da so teko\xc4\x8dine ohranjali sve\xc5\xbee in bbrez bakterij. V \xc4\x8dasu osvajanja Amerike, so uporabljali srebrne dolarje za prepre\xc4\x8devanje kvarjenja mleka (dolarje so dali v mleko). Predpisovali so ga za \xc5\xa1tevilne bolezni in oku\xc5\xbebe. Izraz\xc2\xa0\xc2\xbbmodra kri\xc2\xab\xc2\xa0naj bi izviral iz dejstva, da so bogata\xc5\xa1i zau\xc5\xbeivali neznatne koli\xc4\x8dine srebra in je njihova ko\xc5\xbea bila nekoliko modrikasto obarvana. Do za\xc4\x8detka 20. stoletja je koloidno srebro veljalo kot uveljavljeno razku\xc5\xbeilo, ker dana\xc5\xa1njih antibiotikov \xc5\xa1e ni bilo na razpolago. Tako so koloidno srebro uporabljali prakti\xc4\x8dno za vse bolezni. V tistih \xc4\x8dasih je bilo zelo te\xc5\xbeko izdelovati u\xc4\x8dinkovito koloidno srebro. V za\xc4\x8detku 20. stoletja je koloidno srebro za\xc4\x8delo toniti v pozabo zaradi razvoja drugih hitro delujo\xc4\x8dih pripravkov in ker so nepravilno izdelani pripravki povzro\xc4\x8dali trajno razbarvanje ko\xc5\xbee.  Dolgotrajna notranja uporaba kateregakoli pripravka, ki vsebuje srebro, lahko povzro\xc4\x8di razbarvanje ko\xc5\xbee, argirijo (modrikasto-sivo obarvanje tkiv), ki jo povzro\xc4\x8di podko\xc5\xbeno kumuliranje koloidnega srebra.  \xc4\x8ceprav argirija ni smrtna, lahko koloidno srebro v vi\xc5\xa1jih dozah povzro\xc4\x8di po\xc5\xa1kodbe ledvic, bole\xc4\x8dine v trebuhu, glavobole in v redkih primerih tudi po\xc5\xa1kodbe mo\xc5\xbeganov in \xc5\xbeivcev.\n_START_SECTION_\nUporaba v alternativni medicini\n_START_PARAGRAPH_\nPo trditvah \xc5\xa1tevilnih sodobnih zdravilcev ima koloidno srebro skorajda \xc4\x8dude\xc5\xbene lastnosti in naj bi delovalo proti stotinam razli\xc4\x8dnih zdravstvenih tegob, predvsem tistim, ki jih povzro\xc4\x8dajo patogeni (od aken do Aidsa), pa tudi avtoimunim boleznim (astma) in celi vrsti razli\xc4\x8dnih tipov raka. Na trgu se pojavlja v razli\xc4\x8dnih oblikah, predvsem v pr\xc5\xa1ilih za nos, pa tudi kot homeopatski pripravki._NEWLINE_Koloidno srebro in srebrove soli so se prodajali kot zdravila brez recepta za zdravljenje in prepre\xc4\x8devanje \xc5\xa1tevilnih bolezni. Ker ne obstaja noben resen dokaz o varnosti in u\xc4\x8dinkovitosti teh pripravkov za katerokoli indikacijo, je ameri\xc5\xa1ka Agencija za varno hrano (Food and Drug Administration, FDA) septembra 1999 prepovedala prodajo pripravkov koloidnega srebra brez recepta. Ti pripravki se zdaj lahko tr\xc5\xbeijo v ZDA zgolj kot prehranska dopolnila, brez nedokazanih trditev o zdravilnih lastnostih. FDA je posebej opozoril nekatere proizvajalce, ki so zatrjevali, da njihovi produkti zdravijo HIV in druge bolezni. V Evropski uniji je iz istih razlogov \xe2\x80\x93 odsotnost dokazov o koristnih lastnostih in tveganost uporabe \xe2\x80\x93 povsem prepovedana uporaba koloidnega srebra tudi v prehranskih dopolnilih, igra\xc4\x8dah, zdravilih in plasti\xc4\x8dni embala\xc5\xbei za \xc5\xbeivila._NEWLINE_Poleg tega obstaja \xc5\xa1e mnogo drugih pomembnih na\xc4\x8dinov uporabe. Glede na to, da je koloidno srebro zelo u\xc4\x8dinkovito dezinfekcijsko sredstvo, se uporablja tudi za \xc4\x8di\xc5\xa1\xc4\x8denje vode. \xc5\xa0tevilni viri poro\xc4\x8dajo, da voda, ki je onesna\xc5\xbeena z mikrobi, lahko postane pitna z dodatkom dveh ali treh jedilnih \xc5\xbelic koloidnega srebra na 5 litrov vode.\n_START_SECTION_\nShranjevanje\n_START_PARAGRAPH_\nKoloidno srebro je potrebno hraniti v stekleni posodi stran od elektri\xc4\x8dnih naprav. \xc4\x8ceprav se steklo lahko razbije, je edini primeren material za hranjenje. Koloidno srebro v plasti\xc4\x8dni ovojnini ni primerno, ker je \xc4\x8das uporabe pri tem minimalen, saj se koloidno srebro za\xc4\x8dne izlo\xc4\x8dati iz suspenzije.'